Η εφαρμογή αρχών της εκπαίδευσης ενηλίκων και των τεχνολογιών της πληροφορίας και της επικοινωνίας στην επιμόρφωση των εκπαιδευτικών
Authors: Βουλτσίδης Παντελής 
Published: July 2014

Σκοπός της παρούσας έρευνας είναι η διερεύνηση του κατά πόσο εφαρμόζονται οι βασικές αρχές της Εκπαίδευσης Ενηλίκων, και οι Τεχνολογίες της Πληροφορίας και της Επικοινωνίας (ΤΠΕ), στα προγράμματα επιμόρφωσης εκπαιδευτικών που σχεδιάζονται και υλοποιούνται στη χώρα μας. Η πραγματοποίηση της είχε ως αφόρμηση τον έντονο προβληματισμό για την ποιότητα, και την αποτελεσματικότητα της επιμόρφωσης των εκπαιδευτικών στη χώρα μας. Με τη βοήθεια της βιβλιογραφικής ανασκόπησης καταγράφονται οι βασικές αρχές της εκπαίδευσης ενηλίκων σε συνδυασμό με τις τεχνικές διδασκαλίας οι οποίες συμβάλλουν στην εφαρμογή αυτών των αρχών στα προγράμματα επιμόρφωσης εκπαιδευτικών. Επίσης μέσα από τη βιβλιογραφική ανασκόπηση καταγράφονται και ο τρόπος και οι μέθοδοι αξιοποίησης των (ΤΠΕ) στην επιμόρφωση των εκπαιδευτικών. Από την όλη επισκόπηση προέκυψε ότι στη χώρα μας υπάρχει σημαντικό κενό στηνέρευνα στον τομέα τούτο, γεγονός που η παρούσα διατριβή προσδοκά να συμπληρώσει στο βαθμό και στο μέτρο του δυνατού. Η μεθοδολογία της εμπειρικής έρευνας αφορά κατά ένα μέρος έρευνα πεδίου, η οποία περιλαμβάνει ένα ποιοτικό μέρος με χρήση πρωτοκόλλου συνέντευξης πουαπευθύνθηκε σε 13 στελέχη σχεδιασμού της επιμόρφωσης και κατά ένα άλλο σε ποσοτική έρευνα με χρήση ειδικά σχεδιασμένου ερωτηματολογίου. Το ερωτηματολόγιο αυτό απευθύνθηκε σε 403 επιμορφωτές/τριες που συμμετέχουν σε προγράμματα επιμόρφωσης που υλοποιούνται στη χώρα μας και με αυτό διερευνάται η εφαρμογή των αρχών εκπαίδευσης ενηλίκων και της χρήσης ΤΠΕ στα προγράμματα επιμόρφωσης εκπαιδευτικών που υλοποιούνται στη χώρα μας. Από την επεξεργασία των δεδομένων διαπιστώθηκε μεγάλο έλλειμμα στην εφαρμογή των αρχών της εκπαίδευσης ενηλίκων στα προγράμματα επιμόρφωσης εκπαιδευτικών που σχεδιάζονται και υλοποιούνται στη χώρα μας καθώς δεν υπάρχει κανένα πλαίσιο από πλευράς σχεδιασμού αναφορικά με την εφαρμογή αρχών της εκπαίδευσης ενηλίκων στα προγράμματα επιμόρφωσης. Από την πλευρά των επιμορφωτών/τριών αν κα η συντριπτική πλειονότητά τους χρησιμοποιεί σε μεγάλο βαθμό τις προβλεπόμενες από τη βιβλιογραφία τεχνικές διδασκαλίας εντούτοις μόνο ένα πολύ μικρό ποσοστό επιλέγει αυτές τις τεχνικές ανάλογα με τους διδακτικούς στόχους που έχει θέσει και εφαρμόζει τις προβλεπόμενες από τη βιβλιογραφία προδιαγραφές κατά την χρήση αυτών των τεχνικών διδασκαλίας. Επίσης διαπιστώθηκε ο ελάχιστος αριθμός προγραμμάτων στα οποία χρησιμοποιούνται καινοτομίες σχετικές με τη χρήση των Τεχνολογιών της Πληροφορίας και της Επικοινωνίας, ενώ από την πλευρά των επιμορφωτών/τριών η πλειονότητά τους είναι εξοικειωμένοι με τη γενική χρήση των ΤΠΕ. Αντίθετα, διαπιστώθηκε σημαντικό έλλειμμα εξειδικευμένων γνώσεων και δεξιοτήτων ΤΠΕ στη διδασκαλία, όπως για παράδειγμα, η χρήση εργαλείων εξ αποστάσεως επιμόρφωσης. Τα αποτελέσματα της παρούσας έρευνας μπορούν να συμβάλουν στην επιστημονική έρευνα με την ανάδειξη των προβλημάτων που εντοπίζονται στην επιμόρφωση των εκπαιδευτικών στη χώρα μας αλλά και με την αξιοποίηση πρότασης για τη δημιουργία θεσμικού πλαισίου, που να αφορά στηνεπιμόρφωση των εκπαιδευτικών στο οποίο θα περιλαμβάνονται, ο προσδιορισμός των διαδικασιών για την ανίχνευση των εκπαιδευτικών αναγκών των εκπαιδευτικών για την πιστοποίηση των επιμορφωτών/τριών και των επιμορφούμενων και για το σχεδιασμό υλοποίησης εξ αποστάσεωςεπιμόρφωσης. Είναι όμως επιβεβλημένη και η επαλήθευση των αποτελεσμάτων της παρούσας με νέες ερευνητικές προσπάθειες οι οποίες θα κατευθυνθούν στην καταγραφή των απόψεων των ίδιων των επιμορφούμενων.